b'\n_START_ARTICLE_\nMatija Mili\xc4\x8di\xc4\x87\n_START_SECTION_\nSeuraura\n_START_PARAGRAPH_\nMili\xc4\x8di\xc4\x87 debytoi miesten peleiss\xc3\xa4 16-vuotiaana KHL Zagrebin joukkueessa Kroatian p\xc3\xa4\xc3\xa4sarjassa kaudella 2012\xe2\x80\x932013. H\xc3\xa4n vietti joukkueessa kolme kautta, joista suurin osa kului kuitenkin Medve\xc5\xa1\xc4\x8dak Zagrebin juniorijoukkueissa It\xc3\xa4vallassa. Kaudella 2013\xe2\x80\x932014 Mili\xc4\x8di\xc4\x87 voitti koko It\xc3\xa4vallan B-junioriliigan maalip\xc3\xb6rssin ja sijoittui pistep\xc3\xb6rssiss\xc3\xa4 toiseksi HD mladi Jesenicen Matic Jekli\xc4\x8din j\xc3\xa4lkeen tehoilla 32+30=62._NEWLINE_Kaudeksi 2015\xe2\x80\x932016 Mili\xc4\x8di\xc4\x87 teki vuoden mittaisen sopimuksen Medve\xc5\xa1\xc4\x8dak Zagrebin KHL-joukkueen kanssa. H\xc3\xa4n teki KHL-debyyttins\xc3\xa4 runkosarjan viimeisell\xc3\xa4 kierroksella 18. helmikuuta 2016 vieraissa HK Sot\xc5\xa1ia vastaan. Mili\xc4\x8di\xc4\x87 sai ottelussa j\xc3\xa4\xc3\xa4aikaa 3.17 minuuttia. H\xc3\xa4n voitti Medve\xc5\xa1\xc4\x8dakin kakkosjoukkueessa kauden p\xc3\xa4\xc3\xa4tteeksi Kroatian-mestaruuden. Hein\xc3\xa4kuussa 2016 Mili\xc4\x8di\xc4\x87 teki seuran KHL-joukkueen kanssa vuoden mittaisen jatkosopimuksen. Kaudella 2016\xe2\x80\x932017 h\xc3\xa4n pelasi liigassa kymmenen runkosarjaottelua tehden kaksi sy\xc3\xb6tt\xc3\xb6pistett\xc3\xa4. Mili\xc4\x8di\xc4\x87 pelasi suurimman osan kaudestaan Medve\xc5\xa1\xc4\x8dakin A-nuorissa, joiden paras pistemies ja sy\xc3\xb6tt\xc3\xa4j\xc3\xa4 h\xc3\xa4n oli tehoilla 14+17=31.\n_START_SECTION_\nMaajoukkueura\n_START_PARAGRAPH_\nMili\xc4\x8di\xc4\x87 edusti Kroatiaa IB-divisioonan MM-kilpailuissa vuosina 2015, 2016 ja 2017 sek\xc3\xa4 Pyeonchangin olympiakisojen 2018 karsinnoissa._NEWLINE_Mili\xc4\x8di\xc4\x87 pelasi my\xc3\xb6s alle 20-vuotiaiden IB-divisioonan MM-kilpailuissa vuonna 2013. Kroatia putosi IIA-divisioonaan vuoden 2014 turnaukseen. Vuoden 2015 turnaukseen joukkue putosi edelleen IIB-divisioonaan, josta Kroatia voitti kultaa. Mili\xc4\x8di\xc4\x87 pelasi my\xc3\xb6s alle 18-vuotiaiden IIA-divisioonan MM-kilpailuissa vuosina 2012, 2013 ja 2014, joista vuoden 2013 turnaus p\xc3\xa4\xc3\xa4ttyi hopeaan ja vuoden 2014 turnaus pronssiin. Vuoden 2014 turnauksessa h\xc3\xa4n oli Kroatian paras maalintekij\xc3\xa4 ja jakoi joukkueen sis\xc3\xa4isen pistep\xc3\xb6rssin voiton Renato Platu\xc5\xbei\xc4\x87in kanssa tehoilla 4+2=6.\n_START_SECTION_\nMuuta\n_START_PARAGRAPH_\nMili\xc4\x8di\xc4\x87 osallistui Innsbruckin nuorten olympiakisoissa 2012 j\xc3\xa4\xc3\xa4kiekon yksil\xc3\xb6taitokilpailuihin. Kroatia ei kuitenkaan osallistunut varsinaiseen poikien turnaukseen.'